Sag C-157/06

Kommissionen for De Europæiske Fællesskaber

mod

Den Italienske Republik

»Traktatbrud — offentlige indkøb — direktiv 93/36/EØF — tildeling af en offentlig kontrakt uden forudgående offentliggørelse af en udbudsbekendtgørelse — letvægtshelikoptere til politiet og det nationale brandvæsen«

Domstolens dom (Anden Afdeling) af 2. oktober 2008 I ‐ 7315

Sammendrag af dom

Tilnærmelse af lovgivningerne – fremgangsmåderne ved offentlige indkøb – direktiv 93/36 – fravigelse af de fælles regler – streng fortolkning – beskyttelse af en medlemsstats væsentlige sikkerhedsinteresser

[Art. 296, stk. 1, litra b), EF; Rådets direktiv 93/36, art. 2, stk. 1, litra b), art. 3, 6 og 9]

En medlemsstat, der har vedtaget national lovgivning, som giver adgang til at fravige de fællesskabsretlige bestemmelser på området for offentlige indkøb af letvægtshelikoptere til dækning af behovene hos politiet og det nationale brandvæsen, uden at nogen af de betingelser, der kan berettige en sådan fravigelse, er opfyldt, har tilsidesat sine forpligtelser i henhold til direktiv 93/36 om samordning af fremgangsmåderne ved offentlige indkøb, navnlig artikel 2, stk. 1, litra b), artikel 6 og 9.

Hvad angår de lovlige, nationale interesser i henhold til artikel 296, stk. 1, litra b), EF kan hver medlemsstat træffe de foranstaltninger, som den anser for nødvendige til beskyttelse af sine væsentlige sikkerhedsinteresser, og som vedrører fabrikation af eller handel med våben, ammunition og krigsmateriel, forudsat at disse foranstaltninger ikke forringer konkurrencevilkårene inden for fællesmarkedet for varer, som ikke er bestemt specielt til militære formål.

Det fremgår af affattelsen af denne bestemmelse, at de pågældende varer skal være bestemt specielt til militære formål. Heraf følger, at indkøb af udstyr, hvis anvendelse til militære formål er usikker, nødvendigvis skal overholde reglerne for indgåelse af offentlige aftaler. Eftersom det er ubestridt, at den nationale lovgivning vedrører helikoptere, hvis civile anvendelse er sikker, mens de militære formål kun er eventuelle, kan artikel 296, stk. 1, litra b), EF, som artikel 3 i direktiv 93/96 henviser til, ikke med føje påberåbes af den pågældende medlemsstat for at begrunde nationale regler, som giver adgang til udbud efter forhandling med henblik på indkøb af disse helikoptere.

Desuden forekommer det i forhold til formålet med at hindre spredning af følsomme oplysninger om produktionen heraf uforholdsmæssigt at henvise til artikel 2, stk. 1, litra b), i direktiv 93/36, i det omfang den pågældende medlemsstat ikke har godtgjort, at et sådant formål ikke kunne forfølges inden for rammerne af en udbudsprocedure i henhold til direktivet. Heraf følger, at den blotte angivelse af, at de omhandlede indkøb er erklæret hemmelige, at de skal ledsages af særlige sikkerhedsforanstaltninger, eller at det er nødvendigt at undtage dem fra fællesskabsbestemmelserne for at beskytte statens væsentlige sikkerhedsinteresser, ikke i sig selv er tilstrækkelig til at godtgøre, at de ganske særlige omstændigheder, som kan berettige fravigelsen i artikel 2, stk. 1, litra b), i direktiv 93/36, reelt foreligger.

(jf. præmis 25-28 og 31-34 samt domskonkl. 1)